
Text rozhodnutia
Súd: Krajský súd Bratislava Spisová značka: 18CoE/206/2014 Identifikačné číslo súdneho spisu: 1411214828 Dátum vydania rozhodnutia: 27. 02. 2015 Meno a priezvisko sudcu, VSÚ: JUDr. Beata Trandžíková ECLI: ECLI:SK:KSBA:2015:1411214828.1 Uznesenie Krajský súd v Bratislave vo veci exekúcie oprávneného: Všeobecná zdravotná poisťovňa, a.s., Mamateyova 17, 850 05 Bratislava, IČO: 35 937 874, proti povinnému: V. R., A. X, XXX XX E. X., pre vymoženie uloženej povinnosti zaplatiť 690,84 Eur istiny, trovy konania 10 Eur a trovy exekúcie vedenej súdnym exekútorom JUDr. Ivanom Nestorom, so sídlom Exekútorského úradu Haburská 49/ A, 821 01 Bratislava, o odvolaní oprávneného proti uzneseniu Okresného súdu Bratislava IV č.k. 16Er/4743/2011-28 zo dňa 19.02.2014, takto r o z h o d o l : Krajský súd v Bratislave odvolanie oprávneného voči I. výroku uznesenia Okresného súdu Bratislava IV sp.zn. 16Er/4743/2011- 28 zo dňa 19.02.2014 o d m i e t a. Krajský súd v Bratislave v časti II. výroku uznesenie Okresného súdu Bratislava IV sp.zn. 16Er/4743/2011-28 zo dňa 19.02.2014 p o t v r d z u j e. o d ô v o d n e n i e : Súd prvého stupňa uznesením napadnutým odvolaním v I. výroku vydaného uznesenia námietky povinného odmietol a v II. výroku vydaného uznesenia vyhlásil exekúciu za neprípustnú s poukazom na ust. § 57 ods. 1 písm. g) EX. por. V odôvodnení vydaného uznesenia súd prvého stupňa uviedol, že povinný námietky proti Upovedomeniu o začatí exekúcie podal po zákonom stanovenej lehote, na základe čoho námietky prvým výrokom vydaného uznesenia odmietol (zamietol). Z vyjadrenia oprávneného zo dňa 30.01.2014 mal súd prvého stupňa preukázané, že od 10.10.2013 oprávnený už nie je nositeľom práva, ktoré je predmetom prebiehajúcej exekúcie. Z vyjadrenia samotného oprávneného je zrejmé, že vymáhaný nárok bol k uvedenému dátumu t.j. k 10.10.2013 postúpený na Slovenskú konsolidačnú a.s. Bratislava, na základe čoho súd prvého stupňa vyhlásil exekúciu za neprípustnú, nakoľko VšZP a.s. stratila procesné postavenie účastníka v konaní. Súd prvého stupňa poukázal na ust. § 524 ods. 2 OZ s tým, že postúpením pohľadávky na postupníka prechádzajú všetky práva s pohľadávkou spojené, vrátane práva vymáhať pohľadávku v exekučnom konaní na nadobúdateľa. Súd prvého stupňa ďalej v odôvodnení uznesenia uviedol, že v exekúcii by bolo možné pokračovať len v takom prípade, ak by oprávnený bezodkladne po 10.10.2013 oznámil súdnemu exekútorovi, že došlo k prevodu alebo prechodu práv vyplývajúcich z exekučného titulu na iný subjekt. Následne by bol povinný súdny exekútor v lehote 14 dní doručiť súdu prvého stupňa návrh na pripustenie zmeny účastníka konania, o ktorom by súd s poukazom na ust. § 37 ods. 3 Ex. poriadku rozhodol. V danom prípade nakoľko tak oprávnený neurobil od postúpenia vymáhanej pohľadávky v čase rozhodovania uplynuli viac ako 4 mesiace, a preto súd prvého stupňa vyhlásil exekúciu s poukazom na ust. § 57 ods. 1 písm. g) Ex. por. za neprípustnú. Voči vydanému uzneseniu podal oprávnený - Všeobecná zdravotná poisťovňa, a.s. Bratislava odvolanie, v ktorom uviedol, že dňa 20.01.2014 podal povinný námietky proti Upovedomeniu o začatí exekúcie, pričom oprávnený sa k týmto námietkam vyjadril dňa 30.01.2014. Obsahom vyjadrenia k námietkam povinného bol poukaz na Zmluvu o postúpení pohľadávok č. ZoPP 3/2012/VšZP-K, ktorá bola uzatvorená dňa 05.10.2012 s účinnosťou ku dňu 10.10.2013, ktorou postúpila VšZP a.s. Bratislava pohľadávky vymáhané v tomto konaní na Slovenskú konsolidačnú a.s. so sídlom Cintorínska 21, 814 99 Bratislava. Oprávnený ďalej poukázal v odvolaní na skutočnosť, že vo vyjadrení k námietkam povinného zo dňa 30.01.2014 nesprávne uviedol označenie zmluvy o postúpení, nakoľko správny údaj poukazom na Zmluvu o postúpení má byť Zmluva o postúpení pohľadávok č.1/2013 / VšZP ( ďalej len zmluva ) zo dňa 07.10.2013 na Slovenskú konsolidačnú a.s. Bratislava. Oprávnený s vyhlásením exekúcie za neprípustnú z dôvodu, že oprávnený nezaslal súdnemu exekútorovi oznámenie o postúpení pohľadávky nesúhlasil, poukázal na ust. § 37 ods. 3 Ex. poriadku a uzatvorenú zmluvu o postúpení pohľadávok zo dňa 07.10.2013 na Slovenskú konsolidačnú a.s.. Oprávnený poukazoval na časové obmedzenie oprávneného po uzatvorení Zmluvy o postúpení pohľadávok vzhľadom na odovzdávanie dokumentácie vypracovanie zoznamu a jednotlivých pohľadávok ako aj spoločného návrhu s nadobúdateľom pohľadávok s tým, že má za to, že až dodatkom č.1 Zmluvy o postúpení pohľadávok zo dňa 11.12.2013 začala plynúť lehota ( bez zbytočného odkladu ) na oznámenie tejto skutočnosti súdnemu exekútorovi, s následným postupom podľa § 37 ods. 3 Ex. poriadku. Až v súčasnej dobe prebieha distribúcia oznámení o postúpení pohľadávok príslušným súdom a súdnym exekútorom, a teda oprávnený bez zbytočného odkladu postupuje v zmysle zákona § 37 ods. 3 Ex. poriadku. Na základe uvedeného má za to, že súd prvého stupňa nesprávne rozhodol, keď exekučné konanie zastavil. Vydané uznesenie žiadal zrušiť a vrátiť na ďalšie konanie. Krajský súd v Bratislave ako súd odvolací ( § 10 ods. 1 OSP ) prejednal vec podľa § 212 ods. 1 OSP bez nariadenia pojednávania podľa § 214 ods. 2 OSP a po preskúmaní obsahu spisu ako aj odvolacích dôvodov oprávneného dospel k záveru, že vydané uznesenie súdu prvého stupňa je vecne správne. Odvolací súd z predloženého spisu mal preukázané, že exekučné konanie začalo doručením návrh na začatie exekúcie dňa 11.11.2011 na základe exekučného titulu - právoplatného a vykonateľného Výkazu nedoplatkov č.XXXXXXXXXX zo dňa 17.08.2011 vydaného Všeobecnou zdravotnou poisťovňou a.s. Bratislava. Žiadosti súdneho exekútora zo dňa 16.11.2011 o vydanie poverenia súd prvého stupňa vyhovel a poverenie pre súdneho exekútora JUDr. Ivana Nestora, so sídlom Exekútorského úradu Haburská 49/A, 821 01 Bratislava, dňa 18.11.2011 vydal. Povinný po zákonom stanovenej lehote podal voči Upovedomeniu o začatí exekúcie ( doručené 03.12.2013) námietky (podané na poštu 19.12.2013 ), v ktorých uviedol, že ako podnikateľ ukončil činnosť k 30.06.2009 a výkaz nedoplatkov mu bol doručovaný na adresu X. X A. avšak v tom čase už mal trvalý pobyt na adrese A. X, E. X.. Má za to, že Výkaz nedoplatkov nemohol riadne nadobudnúť právoplatnosť a vykonateľnosť, pričom namietal premlčanie vymáhaného nároku ako aj žiadal vyhlásiť exekúciu za neprípustnú. Oprávnený sa k námietkam povinného vyjadril podaním zo dňa 30.01.2014 ,kde okrem iného uviedol, že Zmluvou o postúpení pohľadávok č. ZoPP č.3/2012VŠZP -K zo dňa 05.10.2012 s účinnosťou ku dňu 10.10.2013 ( správne má byť uvedené Zmluvy o postúpení pohľadávok č. 1/2013 zo dňa 07.10.2013) uvedená pohľadávka z Výkazu nedoplatkov bola postúpená na Slovenskú konsolidačnú a.s. Bratislava. Podľa § 37 ods. 1 Ex. poriadku, že účastníkmi konania sú oprávnený a povinný; iné osoby sú účastníkmi len tej časti konania, v ktorej im toto postavenie priznáva tento zákon. Ak súd rozhoduje o trovách exekúcie, účastníkom konania je aj poverený exekútor. Podľa §37 ods. 3 Ex. poriadku, že proti inému než tomu, kto je v rozhodnutí označený ako povinný, alebo v prospech iného než toho, kto je v rozhodnutí označený ako oprávnený, možno vykonať exekúciu, len ak sa preukázalo, že naňho prešla povinnosť alebo právo z exekučného titulu podľa § 41. Ak nastanú skutočnosti, na ktorých základe dochádza k prevodu alebo prechodu práv a povinností vyplývajúcich z exekučného titulu, sú účastníci konania povinní bez zbytočného odkladu písomne oznámiť tieto skutočnosti exekútorovi. Oznámenie musí byť doložené listinou preukazujúcou prevod alebo prechod práv alebo povinností. Návrh na pripustenie zmeny účastníkov konania je exekútor povinný súdu doručiť v lehote 14 dní odo dňa, keď sa o týchto skutočnostiach dozvedel. Súd rozhodne do 60 dní od doručenia návrhu uznesením. Rozhodnutie sa doručí exekútorovi, oprávnenému a povinnému, ktorí sú označení v exekučnom titule, a tomu účastníkovi, na ktorého právo alebo povinnosť prešla. Odvolací súd mal za nesporne preukázané, že v priebehu exekučného konania, po začatí exekúcie v zmysle oznámenia oprávneného prišlo k postúpeniu pohľadávky vymáhanej v tomto konaní vedenom na Okresnom súde Bratislava I sp.zn. 16Er/4743/11, a to Zmluvou o postúpení pohľadávok č.1/2013/ VšZP zo dňa 07.10.2013 na Slovenskú konsolidačnú a.s. Bratislava so sídlom Cintorínska 21, Bratislava. Oprávnený túto skutočnosť oznamoval ( pri nesprávnom uvedení údaju - číslo a dátum zmluvy) vo vyjadrení k námietkam povinného dňa 30.01.2014. Z preskúmavaného rozhodnutia ako aj z tvrdení oprávneného mal odvolací súd za preukázané, že oprávnený oznámenie o postúpení pohľadávky oznamoval súdu prvého stupňa dňa 30.01.2014 ako vyjadrenie k námietkam povinného. Oprávnený taktiež až v podanom odvolaní voči vydanému uzneseniu, ktorým vyhlásil súd prvého stupňa exekúciu za neprípustnú dňa 25.03.2014 uviedol, že v súčasnosti prebieha distribúcia oznámení o postúpení pohľadávky postupom podľa § 37 ods. 3 Ex. poriadku, čo však nie je možné považovať za splnenie povinnosti oznámiť skutočnosti na ktorých základe dochádza k prevodu alebo prechodu práv a povinností vyplývajúcich z exekučného titulu bez zbytočného odkladu v zmysle ust. § 37 ods. 3 Ex. poriadku (cca po uplynutí 4 mesiacov od postúpenia pohľadávok). Odvolací sú dáva do pozornosti, že jedným spomedzi neurčitých a pomerne často používajúcich právnych termínov je pojem bez zbytočného odkladu, príp. pojem neodkladne. Tento pojem sa zvykne v jednotlivých právnych predpisoch používať ako vymedzenie časového úseku (lehoty) v rámci ktorého má byť splnená určitá povinnosť (napr. oznámenie vady plnenia, úhrada peňažného plnenia, oznámenie o postúpení pohľadávky a pod.). Vo všeobecnosti možno vymedziť lehotu bez zbytočného odkladu pomocou ekvivalentov ako „pri najbližšej možnej príležitosti“, „ihneď ako to je možné“, „ v primeranej lehote s prihliadnutím na okolnosti“, „v najbližšom možnom termíne“, „čo možno najskôr“ a pod.. Odvolací súd k tvrdeniam oprávneného ohľadne procesu spracovávania údajov o postupovaných pohľadávkach, vyčíslovania menovitej hodnoty pohľadávok, vyčíslenia odplát v dobe podania odvolania žiadnym spôsobom nepreukázal, tieto úkony sú skôr predmetom riešenia pred uzatvorením zmluvy ako takej. Z ustanovenia § 37 ods. 3 Ex. poriadku je zrejmé, že ak v priebehu exekučného konania nastanú skutočnosti, na ktorých základe dochádza k prevodu alebo prechodu práv a povinností vyplývajúcich z exekučného titulu sú účastníci konania povinní bez zbytočného odkladu písomne oznámiť tieto skutočnosti súdnemu exekútorovi ako aj k písomnému oznámeniu priložiť listinné dôkazy preukazujúce tvrdené skutočnosti. Odvolací súd dáva do pozornosti, že procesné postavenie účastníka a jeho účasť v konaní je odvodená od vlastníctva k pohľadávke ( Zmluva o prevode pohľadávky bola uzatvorená dňa 07.10.2013 ), teda už v čase rozhodovania súdom prvého stupňa oprávnený nebol, účastníkom konania, oprávnený stratil v priebehu exekúcie procesnú spôsobilosť, na základe čoho súd prvého stupňa správne rozhodol, keď exekúciu vyhlásil za neprípustnú. Podľa § 219 ods. 1 OSP, ak odvolací súd rozhodnutie potvrdí, ak je vo výroku vecne správne. Podľa § 219 ods. 2 OSP, ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. Vzhľadom na hore uvedené skutočnosti odvolací súd vydané uznesenie napadnuté odvolaním čo do II. výroku vydaného rozhodnutia ako vecne správne potvrdil. V časti I. výroku, ktorým súd prvého stupňa odmietol (zamietol) námietky povinného, z dôvodu oneskorene podaných námietok, o odvolaní oprávneného odvolací súd rozhodol podľa § 218 ods. 1 písm. c) OSP s tým, že odvolanie oprávneného v tejto časti, nakoľko smeruje voči výrokovej časti rozhodnutia, proti ktorému nie je prípustné odvolanie, odvolanie oprávneného odmietol. Toto uznesenie bolo členmi senátu prijaté pomerom hlasov 3 : 0 (§ 3 ods. 9 druhá veta zák. č. 757/2004 Z. z. v znení neskorších predpisov). Poučenie: Proti tomuto rozhodnutiu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1411214828.1 (dáta aktuálne k 7. 11. 2026). Záväzné je znenie zverejnené súdom.




